CELEX: 62021CN0164
Language: et
Date: 2021-03-12 00:00:00
Title: Kohtuasi C-164/21: Eelotsusetaotlus, mille on esitanud Administratīvā rajona tiesa (Läti) 12. märtsil 2021 – SIA BALTIJAS STARPTAUTISKĀ AKADĒMIJA versus Latvijas Zinātnes padome

17.5.2021   
            
            
               ET
            
            
               Euroopa Liidu Teataja
            
            
               C 189/14
            
         
      Eelotsusetaotlus, mille on esitanud Administratīvā rajona tiesa (Läti) 12. märtsil 2021 – SIA BALTIJAS STARPTAUTISKĀ AKADĒMIJA versus Latvijas Zinātnes padome
      (Kohtuasi C-164/21)
      (2021/C 189/16)
      Kohtumenetluse keel: läti
      
         Eelotsusetaotluse esitanud kohus
      
      Administratīvā rajona tiesa
      
         Põhikohtuasja pooled
      
      
         Kaebaja: SIA BALTIJAS STARPTAUTISKĀ AKADĒMIJA
      
         Vastustaja: Latvijas Zinātnes padome
      
         Eelotsuse küsimused
      
      
                  1)
               
               
                  Kas üksuseks määruse nr 651/2014 (1) artikli 2 punkti 83 tähenduses võib lugeda (eraõiguslikku) organisatsiooni, millel on mitu põhitegevust, mille hulgas on uuringute teostamine, kuid mille tulu pärineb peamiselt tasuliste haridusteenuste osutamisest?
               
            
                  2)
               
               
                  Kas on põhjendatud kohaldada majandustegevuse ja mittemajandustegevuse rahastamise (tulud ja kulud) omavahelise osakaalu nõuet, et määrata kindlaks, kas üksus vastab määruse nr 651/2014 artikli 2 punktis 83 kehtestatud nõudele, et üksuse peamine eesmärk on sõltumatult teostada alusuuringuid, rakendusuuringuid või tootearendust ja laialdaselt levitada sellise tegevuse tulemusi, kasutades selleks õpetamist, avaldamist või teadmussiiret? Jaatava vastuse korral, mis on piisav vahekord majandustegevuse ja mittemajandustegevuse rahastamise vahel, et määrata kindlaks üksuse tegevuse peamist eesmärki?
               
            
                  3)
               
               
                  Kas vastavalt määruse nr 651/2014 artikli 2 punktile 83 on põhjendatud kohaldada nõuet, et kõnealune asutus investeerib põhitegevusest saadud tulu uuesti (reinvesteerib) põhitegevusse, ja kas on vajalik hinnata muid aspekte, et määrata nõuetekohaselt kindlaks projekti esitanud üksuse tegevuse peamist eesmärki? Kas see hinnang oleks erinev sõltuvalt saadud tulu kasutamisviisist (reinvesteerimine põhitegevusse või näiteks eraõigusliku asutaja korral dividendide maksmine aktsionäridele), ja seda isegi olukorras, kui suurem osa tulust saadi haridusteenuste tasudest?
               
            
                  4)
               
               
                  Kas projekti esitanud üksuse liikmete õiguslik staatus on oluline, et hinnata, kas see üksus vastab määruse nr 651/2014 artikli 2 punkti 83 määratlusele, st kas tegu on äriühinguga, mis on asutatud äriühinguõiguse alusel, et viia läbi majandustegevust (tasuline tegevus) kasumi saamise eesmärgiga (äriseadustiku (Komerclikums) artikkel 1), või kas selle liikmed või aktsionärid on füüsilised või juriidilised isikud, kelle eesmärk on kasumit saada (sh haridusteenuste osutamine tasu eest), või see asutati mittetulunduslikul eesmärgil (näiteks ühendus või sihtasutus)?
               
            
                  5)
               
               
                  Kas projekti esitanud üksuse tegevuse majandusliku laadi hindamiseks on oluline see, milline on riigisiseste ja liidu liikmesriikide kodanikest üliõpilaste osakaal, võrreldes kolmandatest riikidest pärit üliõpilaste osakaaluga, ning asjaolu, et selle üksuse tegevuse peamine eesmärk on pakkuda üliõpilastele konkurentsivõimelist kõrgharidust ja kvalifikatsiooni rahvusvahelisel tööturul kooskõlas kaasaegsete rahvusvaheliste nõuetega (kaebaja põhikirja punkt 5)?
               
            
         (1)  Komisjoni 17. juuni 2014. aasta määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT 2014, L 187, lk 1).